
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Liptovský Mikuláš 20Pu/9/2025 5625201718 21. 05. 2025 JUDr., LL.M. Ivana Stehlíková ECLI:SK:OSLM:2025:5625201718.2
Uznesenie Okresný súd Liptovský Mikuláš, v právnej veci umiestneného A. B., nar. XX. X. XXXX, trvale bytom C. XXXX/XX, XXX XX D. E. – C., hospitalizovaný v uzavretej časti psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš, v konaní o prípustnosti prevzatia a držania v zdravotníckom zariadení, rozhodol: Prevzatie A. B., nar. XX. X. XXXX, zdravotníckym zariadením Liptovská nemocnica s poliklinikou MUDr. Ivana Stodolu Liptovský Mikuláš, so sídlom Palúčanská 25, Liptovský Mikuláš 031 23, IČO: 173 36 163, j e p r í p u s t n é. odôvodnenie: 1. Podaním zo dňa 20. 5. 2025 psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš tunajšiemu súdu oznámilo, že dňa 20. 5. 2025 bol prevzatý na uzavretú časť psychiatrického oddelenia A. B., nar. XX. X. XXXX, bez svojho informovaného súhlasu. 2. Podľa § 6 ods. 9 písm. d) zákona číslo 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov: Informovaný súhlas pacienta sa nevyžaduje v prípade ambulantnej starostlivosti alebo ústavnej starostlivosti, ak ide o osobu, ktorá v dôsledku duševnej choroby alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 3. Podľa § 262 ods. 1 Civilného mimosporového poriadku (ďalej len CMP): Súd rozhodne o prípustnosti prevzatia do zdravotníckeho zariadenia uznesením bez nariadenia pojednávania. 4. Podľa § 262 ods. 2 Civilného mimosporového poriadku: Súd vydá uznesenie do piatich dní od obmedzenia osobnej slobody umiestneného. 5. Po oboznámení sa s názorom ošetrujúcej lekárky E. F. G. a so zdravotnou dokumentáciou pacienta dňa 20. 5. 2025 súd zistil, že A. B. dňa 9. 5. 2025 dobrovoľne prišiel v sprievode snúbenice na psychiatrické oddelenie Liptovskej nemocnice s poliklinikou MUDr. Ivana Stodolu Liptovský Mikuláš, pretože sa necítil po psychickej stránke dobre. Bol umiestnený na uzavretú časť oddelenia s udelením tzv. informovaného súhlasu. Dňa 16. 5. 2025 bol preložený na otvorené oddelenie, t. j. oddelenie, ktoré už umožňuje pacientovi aj vychádzky mimo budovy tohto oddelenia, v rámci areálu nemocnice. Dňa 20. 5. 2025 bolo zdravotníckym personálom zistené, že pacient navštevoval svojvoľne viaceré oddelenia nemocnice, narúšal ich chod, mal manické, religiózne prejavy, bol ťažko usmerniteľný, rušivý, psychotický, bludný, paranoidný, nepokojný, odmietavý, nekritický k svojmu zdravotnému stavu, nespolupracoval, mal megalomanické myslenie, napr. v miestnom bufete bol expanzívny, sám odišiel do kuchyne nemocnice, že chce zmeniť stravu na vegetariánsku, samovoľne odišiel na röntgen, porušoval liečebný režim, agresívny však nebol. Z tohto dôvodu bol dňa 20. 5. 2025 preložený na uzavretú časť psychiatrického oddelenia. Pri príjme mu bola stanovená diagnóza F31.2, t. j. bipolárna afektívna
porucha, manická epizóda so psychotickými príznakmi, nebezpečný voči sebe samému a okoliu. Tento jeho zdravotný stav si nevyžadoval fixáciu. Pacient bol umiestnený na štandardné lôžko. Pacient je liečený medikamentózne, podávaním tabletiek, ktoré sa mu drvia. Jeho aktuálny zdravotný stav je bez zmeny. Ide uňho o opakovanú hospitalizáciu na psychiatrickom oddelení. Ambulantnou formou sa lieči v tejto nemocnici, u E. A. s totožnou diagnózou. Predpokladaná doba hospitalizácie na uzavretej časti psychiatrického oddelenia závisí od jeho zdravotného stavu, približne tri až štyri týždne. 6. Vzhľadom na to, že výsluch pacienta bolo možné vykonať, súd ho preto dňa 20. 5. 2025 vyslúchol na uzavretej časti psychiatrického oddelenia. Pacient k veci uviedol, že dňa 9. 5. 2025 dobrovoľne prišiel v sprievode snúbenice A. H. z H. I. XXX (kde má kúpený domček) na psychiatrické oddelenie do Liptovského Mikuláša. Po niekoľkých dňoch bol dňa 16. 5. 2025 preložený na otvorené oddelenie. Dňa 20. 5. 2025 išiel na traumatológiu opýtať sa, ako je potrebné ošetriť jeho posledný článok malíčka na ruke, ktorý ma vykrivený a zdá sa mu zlomený. Tam stretol kamarátku E. G. J., ktorá pracuje na chirurgickom oddelení, a ktorá mu pomohla vypísať žiadanku na röntgen malíčka. Po röntgene mu bolo povedané, že ho zlomený nemá, ale že naprávať lámaním sa v jeho prípade zdravotne neoplatí. Následne sa vrátil na psychiatrické oddelenie a mladá lekárka mu vynadala, že prečo opustil oddelenie a pod. Z tohto dôvodu bol preto preložený na uzavretú časť psychiatrického oddelenia. Pacient ďalej uviedol, že dva roky pôsobil v organizácii Červeného kríža, je na plnom invalidnom dôchodku a živý sa predajom starožitností. Z užívania liekov je ospalý, nedávajú mu také lieky, aké by mal dostať, ale to už lekárom ani nepripomína, pretože má z minulosti zlú skúsenosť, keď mu nevyhoveli. Ambulantne sa psychiatricky lieči v tento nemocnici. Po zdravotnej stránke sa cíti dobre, s hospitalizáciou nesúhlasí, rád by odišiel do domu, do H. I.. 7. Vykonaným dokazovaním mal súd preukázané, že prevzatie A. B. na uzavretú časť psychiatrického oddelenia Liptovskej nemocnice s poliklinikou MUDr. Ivana Stodolu Liptovský Mikuláš je prípustné. Prevzatie do ústavu zdravotníckej starostlivosti bolo v záujme ochrany a ďalšej liečby pacienta. Súd mal preukázané, že pacient bol prevzatý v dôsledku jeho nepriaznivého zdravotného stavu – najmä pre bludné, paranoidné koncepcie v myslení, až religiózneho druhu, manický stav, celkový nepokoj, nebezpečný voči sebe samému a okoliu, preto jeho hospitalizácia na uzavretej časti psychiatrického oddelenia bola nevyhnutná a potrebná, a na základe uvedeného, v súlade s § 262 ods. 1 Civilného mimosporového poriadku súd rozhodol o jej prípustnosti. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresnom súde Liptovský Mikuláš písomne v 3 vyhotoveniach (§ 59 ods. 1 CMP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak odvolanie neobsahuje odvolacie dôvody alebo ak sú odvolacie dôvody nezrozumiteľné, súd vyzve odvolateľa na doplnenie odvolacích dôvodov (§ 62 CMP).

